Ontstoke leerder op video ‘het mediese toestand’Panyaza Lesufi, LUR van onderwys in Gauteng, besoek die Lewisham Primary School in Krugersdorp. Foto: Twitter (@EducationGP) ŉ Graad 7-leerder wat op video vasgevang is waar hy ŉ onderwyser stamp, slaan en beledigings toesnou, het glo ŉ mediese toestand en het op dié betrokke dag nie sy medikasie geneem nie. ŉ Video van die voorval word tans wyd in die media versprei. Die voorval het reeds vyf maande gelede by Lewisham Primary School in Krugersdorp plaasgevind, maar die video het eers onlangs aan die lig gekom. Panyaza Lesufi, LUR van onderwys in Gauteng, het Donderdag die skool besoek nadat hy van die video bewus geword het. In die video kan gesien word hoe die leerder op ŉ onderwyser skree, terwyl ŉ onderwyseres hom in bedwang probeer bring. Hy sê onder meer vir die onderwyser dat hy “stink” en vra hom of hy die oggend gebad het. Hy skree ook vir die onderwyseres om nie aan hom te vat nie en dreig dat hy “daardie foon sal breek”. Die leerder is ná die voorval tydelik geskors en aan ŉ dissiplinêre proses onderwerp waarna daar aanbeveel is dat hy permanent geskors moet word. Steve Mabona, woordvoerder van die departement van onderwys in Gauteng, sê die seun is egter nie permanent geskors nie. Mabona wou nie veel inligting bekendmaak oor die omstandighede wat tot dié voorval in die video gelei het nie, maar het bevestig ŉ interdepartementele span is aangewys om die saak te ondersoek. Die span bestaan onder andere uit verteenwoordigers van die departement se psigo-maatskaplike eenheid, spesiale skole en onderrig-ondersteuning en die departement van maatskaplike ontwikkeling. “Die ondersoek sal fokus op die welstand van die leerder, sy akademiese vordering en hoe die departement ŉ gepaste skool vir hom kan vind. Ons moet vir hom ŉ skool vind en ons beraadslaag tans met sy familie hieroor,” het Mabona gesê. Die ondersoekspan moet teen Dinsdag aanbevelings aan Lesufi maak oor die leerder se toekoms. Mabona het aan Maroela Media bevestig dat die seun glo aan ŉ mediese toestand ly en op die betrokke dag wat die video geneem is glo nie sy medikasie geneem het nie. Hy wou egter nie meer inligting oor die mediese toestand bekendmaak nie. Lesufi het gesê hoewel hy die voorval ten sterkste veroordeel en die departement nie sulke wangedrag van leerders sal duld nie, bly sy eerste prioriteit die welstand van die kind en sy toekoms. Daarom werk die departement ten nouste saam met die leerder se familie om ŉ besluit te neem wat in sy beste belang sal wees.